ଦୁଇ ଯୁବକଙ୍କୁ ମାଡ଼ ମାରି ବାଇକ୍‌ ଛଡ଼ାଇନେଲେ ୩ ଦୁର୍ବୃତ୍ତ
ଦୁଇ ଯୁବକଙ୍କୁ ମାଡ଼ ମାରି ବାଇକ୍‌ ଛଡ଼ାଇନେଲେ ୩ ଦୁର୍ବୃତ୍ତ
0
ସେୟାର
ବାଲିଅନ୍ତା : ବାଲିଅନ୍ତା ଥାନା ଅଧୀନ କୁଆଖାଇ ନଦୀ ପୁରୁଣା ଜଗନ୍ନାଥ ରାସ୍ତାର ଅଲାରପୁର ନିକଟସ୍ଥ ସାଇଫନ୍‌ ନିକଟରେ ଆଜି ଭୋର ପ୍ରାୟ ୪ଟା ସମୟରେ ୩ ଜଣ ଦୁର୍ବୃତ୍ତ ଅନ୍ୟ ଦୁଇଜଣ ଯୁବକଙ୍କୁ ଖଣ୍ଡା ଦେଖାଇ ସେମାନଙ୍କ ନିକଟରୁ ବାଇକ୍‌ ଛଡ଼ାଇ ଚମ୍ପଟ ମାରିଥିବା ଜଣାପଡ଼ିଛି। ଲୁଟ୍‌ର ଶିକାର ହୋଇଥିବା ଯୁବକ ଦ୍ୱୟ ହେଲେ ବାଲିଅନ୍ତା ଥାନା ଅନ୍ତର୍ଗତ ବଇଁଚୁଆ ବଢ଼େଇ ସାହିର ପ୍ରସନ୍ନ କୁମାର ସାହୁ ଓ ତାଙ୍କ ସାଙ୍ଗ ଗାଡ଼ି ଡ୍ରାଇଭର୍‌ ପିଣ୍ଟୁ ବାରିକ। ଆଜି ପୂର୍ବାହ୍ନରେ ଲୁଟ୍‌ ବାଇକ୍‌ର ମାଲିକ ବାଲିଅନ୍ତା ଥାନାରେ ଲିଖିତ ଅଭିଯୋଗ କରିଛନ୍ତି। ଅଭିଯୋଗ ଗ୍ରହଣ କରି ପୁଲିସ ଏକ ମାମଲା ରୁଜୁ କରି ଅନୁସନ୍ଧାନ ଚଳାଇଥିଲେ ହେଁ ସଂପୃକ୍ତ ଲୁଟେରାମାନଙ୍କ ସଂପର୍କରେ କୌଣସି ସୁରାକ୍‌ ମିଳିପାରିନି। ରବିବାର ରାତିରେ ପିଣ୍ଟୁ ଓ ପ୍ରସନ୍ନ ଭୁବନେଶ୍ୱର ଝାରପଡ଼ାକୁ ଯାତ୍ରା ଦେଖିବାକୁ ଯାଇଥିଲେ। ଯାତ୍ରା ଦେଖିସାରି ଭୋର୍‌ ୪ଟା ବେଳେ ଦୁହେଁ ଏକ ପ୍ୟାସନ୍‌ ପ୍ରୋ ବାଇକ୍‌ (ଓଆର ୦୧-ପି-୪୮୧୧)ରେ ଘରକୁ ଫେରୁଥିଲେ। ହେଲେ ଗୋଟିଏ ପଲସର ବାଇକ୍‌ରେ ସେମାନେ ତାଙ୍କୁ ପିଛାକରି ଉପରୋକ୍ତ ସ୍ଥାନରେ ଅଟକାଇ ଗାଡ଼ି ଲୁଟି ନେଇଥିଲେ। ପୁଲିସ ପାଟ୍ରୋଲିଂ ବ୍ୟବସ୍ଥାରେ ଅବହେଳା ଯୋଗୁ ଏଠାରେ ବାରମ୍ବାର ଚୋରି ଓ ଛିନ୍‌ତାଇ ଭଳି ଘଟଣା ବଢ଼ୁଥିବା ନେଇ ସ୍ଥାନୀୟ ଲୋକ ଅଭିଯୋଗ କରିଛନ୍ତି। ଏ ଦିଗରେ କର୍ତ୍ତୃପକ୍ଷ ସ୍ୱତନ୍ତ୍ର ଦୃଷ୍ଟି ଦେବାକୁ ଅଞ୍ଚଳବାସୀ ଦାବି କରିଛନ୍ତି ।
ପୂର୍ବବର୍ତ୍ତୀ ଖବର